थाने के पास कार से सिपाही को उड़ाने वाले युवक पर केस
पलासिया थाने के पास जीप से स्टॉपर और सिपाही को उड़ाने वाले नशेड़ी युवक को छुड़ाने के लिए मंगलवार को कई लोग थाने पहुंचे। उन्होंने टीआई पर दबाव बनाया, लेकिन आरोपी को नहीं छोड़ा गया। सुबह होश आने पर आरोपी बोला मैं नशे में गाड़ी चलाते समय सो गया था। पता नहीं कैसे हादसा हुआ?
पलासिया टीआई शिवपालसिंह कुशवाह ने बताया अक्षयराज सिंह निवासी मालवा हाउस डेली कॉलेज के खिलाफ शराब पीकर और लापरवाही से गाड़ी चलाने, टक्कर मारने, शासकीय संपत्ति को नुकसान पहुंचाने सहित अन्य धाराओं में केस दर्ज किया है। पूछताछ में अक्षय ने बताया कि रात में मैं सयाजी होटल में पार्टी में गया था। ज्यादा नशा होने से खड़ा नहीं हो पा रहा था। रात करीब 12.15 बजे मैं जीप से घर जा रहा था। रास्ते में नींद आ गई और पता नहीं चला कि कब हादसा हो गया। मामा रितुराज की जीप लाया था। मां निहारिका डेली कॉलेज में वार्डन हैं और मैं एक शॉपिंग पोर्टल में काम करता हूं। इधर, हादसे में घायल सिपाही की हालत खतरे से बाहर है। उसे सिर में टांके आए हैं। देर रात अस्पताल से छुट्टी दे दी गई।
hin_Deva hin_Deva hin_Deva